Jacob Buksti (S), 1998-03-27:
Socialdemokratiet sagde, at valget den 11. marts var et valg
mellem to veje: de borgerliges vej med ufinansierede skattelettelser og gode gaver til alle og vores vej, hvor bedre tider bruges til at gøre hele samfundet bedre.
Det var også et valg mellem to menneskesyn: deres med vægt på den stærkes ret og egoismen og vores med vægt på medmenneskelighed og solidaritet.
Det var vores vej, der vandt.
SR-regeringen fik uændret mandattal og kan fortsætte, en sejr, der er forpligtende over for alle danskere.
Vi får et stort ansvar, men ser frem til at skabe nye politiske resultater.
VK-alternativet blev svækket med 11 mandater.
Vælgernes dom blev et klart nej.
Vælgerne sagde nej til et samfund med discount til de mange og luksus til de få.
Pengepungens tykkelse skal ikke være afgørende for fri og lige adgang til ordentlig sygehusbehandling, ordentlig ældreomsorg, en god skolegang m.v.
Vælgerne sagde dermed ja til et Danmark for alle.
Med Danmark i fremgang kan vi få mere kvalitet i velfærden, få plads til alle på arbejdsmarkedet, uddanne alle i fremtiden, få råd til de ting, der ikke kan måles i penge, gøre Danmark grønnere og være aktive i verden.
Det er de socialdemokratiske mål på vej mod fremtidens samfund.
Resultaterne er markante.
Danmark er på ret køl.
Gennem de sidste fem år, hvor Socialdemokratiet har haft regeringsansvaret sammen med De Radikale, er der kommet styr på samfundsøkonomien.
Danmark har i dag Europas måske stærkeste økonomi, der er fremgang i økonomi og beskæftigelse, og arbejdsmarkedet fungerer bedre nu, men kan komme til at fungere endnu bedre.
Vi skal have ledigheden endnu længere ned.
De ledige skal hurtigere i gang med job og uddannelse.
Mange steder i Danmark er praktisk talt alle i arbejde.
Der er skabt øget velfærd og bedre offentlig service inden for sygehusområdet, børnepasning, ældreomsorg og uddannelse.
Vi er i gang med at rette op på ti års borgerligt styre, hvor velfærden blev udhulet.
Danmark er i fremgang, og vi skal holde fast i fremgangen.
Vi vil, at Danmark skal være et foregangsland, hvor der skabes endnu mere plads til den enkelte, og hvor vi samtidig videreudvikler et stærkt fællesskab ved at give den enkelte tryghed og styrke til at klare de store forandringer, som Danmark står over for på tærskelen til den 21. århundrede.
Visionen er klar.
Danmark kan blive et bedre land
at leve i og arbejde i for alle, samtidig med at vi overleverer et bedre samfund til den næste generation, et samfund, hvor både miljø- og pengegæld bliver mindre.
Forårets største politiske opgave ligger imidlertid uden for Christiansborgs mure, nemlig folkeafstemningen om Amsterdamtraktaten den 28. maj.
Socialdemokratiet vil give Amsterdamdebatten førsteprioritet i de kommende måneder.
Folkeafstemningen er for os af afgørende betydning, og vi er parat til at sætte alle kræfter ind i debatten.
Amsterdamtraktaten er en klart bedre traktat end den tidligere, den er et skridt i den rigtige retning, en traktat, som bærer tydeligt præg af danske fingeraftryk, af danske værdier.
Med styrkelsen af miljø, beskæftigelse og åbenhed kan vi begynde at tale om den danske vej også i Europa.
De nye spilleregler for samarbejdet stiller de danske mærkesager langt stærkere, end Maastrichttraktaten gjorde, samtidig med at vores forbehold står ved magt.
Med udsigten til optagelsen af de central- og østeuropæiske ansøgerlande kan vi tale om EU som et fredens projekt.
På baggrund af den ny traktat om udvidelsen er udvidelsen gået i gang.
Alle de øst- og centraleuropæiske lande er med fra start.
De har alle udsigt til EU-medlemskab.
Vi ønsker et bedre og et helt Europa.
Det er Danmarks placering i EU, der giver os nye indflydelsesmuligheder.
Sætter vi os uden for, mister vi den.
Det er faktisk det afgørende paradoks i EU-problematikken, og det burde da også være det, som var det bærende for EU-debatten. Med Amsterdamtraktaten får Europa og Danmark chancen.
Vi mener, at det vil være en historisk fejltagelse ikke at gribe
Regeringens arbejdsplan er klar og konkret.
Vi vil fortsætte reformlinjen med nye politiske initiativer, hvor det bærende er fortsat økonomisk ansvarlighed, social retfærdighed, politisk troværdighed, miljømæssig bæredygtighed og international åbenhed og engagement.
Linjen er anvist i regeringsgrundlaget, men vi har ikke lagt alle detaljer og al lovgivning fast indtil næste valg.
Det signalerer, at vi er åbne for ideer og forslag fra andre sider.
Vi ønsker ikke blokpolitik, men den politiske retning for Danmark er klar.
Vi lovede styr på pengene.
Det er denne regering garant for.
Pengene skal være der, før vi giver dem ud
Den økonomiske politik er uændret i forhold til før valget.
SR-regeringen gjorde allerede i foråret 1997 i »Danmark 2005« de økonomiske mål og midler klare.
Regeringens vej er beskæftigelsesvejen.
Samtidig skal udlandsgælden halveres og statsgælden reduceres med en fjerdedel.
Alle økonomiske nøgletal peger i den rigtige retning, men vi følger nøje udviklingen.
Vi vil ikke sætte den økonomiske fremgang over styr.
Vi har lovet, at ledigheden skal slås endnu længere ned.
Kurven er knækket, og ledigheden bliver ved med at falde.
Den sidste måneds tal siger et fald på 7.000 personer.
Vi har stået for en reformering af arbejdsmarkedet, hvor de ledige har fået hurtigere og bedre tilbud om job eller uddannelse.
Den linje vil vi fortsætte.
Et stadigt fald i ledigheden er den bedste økonomiske politik og den bedste socialpolitik, der kan føres, og vi har lovet, at de yderste skal længere ind på arbejdsmarkedet. Derfor skal der nu skabes plads på arbejdsmarkedet til de mennesker, der ikke har ét hundrede procent arbejdsevne.
Førtidspensionen er nødvendig, men mennesker skal have mulighed for at bruge deres resterhvervsevne, og vi skal satse på at fastholde mennesker på arbejdsmarkedet, ikke støde dem ud.
Det er en opgave, som kræver, at lønmodtagere og virksomheder påtager sig et socialt ansvar.
Socialdemokratiet har lovet et bedre skattesystem med lavere skat på arbejde og højere skat på forurening og ressourceforbrug.
Regeringspartierne vil komme med et forslag
Lavere skat på arbejde er en gevinst for alle og for hele samfundet, men for nogle grupper er lavere skat ikke nok.
For disse mennesker kan det dårligt betale sig at yde en ekstra indsats.
Vi skal sikre, at alle vil få en indkomstfremgang ved at arbejde.
Konkret foreslår regeringen derfor, at der laves et socialt skatteloft, der ser skattesystemet, daginstitutionsbetalingen og boligstøtten i en helhed.
Det vil vi nu leve op til.
Regeringen vil derfor tage initiativer til en bedre ældreomsorg, bedre sygehuse og bedre vilkår for børnefamilier.
Vi lovede, at endnu flere skal i uddannelse.
Det er også med i regeringsgrundlaget, for uden stadig dygtiggørelse når vi ikke vores mål: at bevare og udvikle vores velfærdssamfund.
Men samtidig skal vi sikre bedre kvalitet i uddannelserne.
Det kan f.eks. sikres ved at indføre regelmæssige kvalitetstjek af alle uddannelser, vel vidende at kvalitet er mange ting lige fra det faglige indhold og niveau til vejledning og indbyrdes sammenhæng.
Under valgkampen sagde V og K fri huslejefastsættelse.
Vi sagde nej.
Jeg vil gerne understrege, at det gør vi stadig.
Der er ingen ændring i Socialdemokratiets holdning på dette punkt.
Der er ingen ændring.
Under valgkampen sagde vi, at V og K var indstillet på generelt at give huslejen fri ved genudlejning med den konsekvens, at lejeniveauet stiger med op til 40 pct.
Det fremgår af, at V og K under førstebehandlingen af et lovforslag fra Fremskridtspartiet den 30. januar i år principielt tilsluttede sig disse tanker, og det fremgår af Lejelovskommissionens beskrivelse af den såkaldte frimarkedsmodel.
I regeringsgrundlaget er det anført, at Lejelovskommissionens arbejde viser, at der er behov for justeringer af lejelovgivningen, herunder for at bringe bedre overensstemmelse mellem pris og kvalitet.
De to forslag har ikke noget med hinanden at gøre.
Med forslaget fra regeringen er der alene tale om at revurdere en ordning, som blev indført i 1996 - i øvrigt med tilslutning fra SF, Enhedslisten og Centrum-Demokraterne - for at forbedre lejligheder, som gør det muligt for en udlejer ved genudlejning at aftale en leje efter det lejedes værdi i stedet for en omkostningsbestemt leje med beregnet tillæg for forbedringer.
Socialdemokratiet og regeringen ønsker ikke fri lejefastsættelse.
Vi lovede at fortsætte en aktiv miljøpolitisk linje.
Det er det, vi gør.
Der er tale om en fortsættelse af den grønne linje, der har været kendetegnende for regeringen fra dag ét i 1993.
Socialdemokratiet indgik før jul en aftale med SF og Enhedslisten om en fordobling af pesticidafgiften.
Aftalen indeholdt også andre initiativer, der vil betyde, at forbruget af pesticider vil falde, f.eks. afviklingen af brug af sprøjtemidler i det offentlige og et forventet forbud mod sprøjtning i private haver.
Valgets udfald betyder, at denne aftale nu kan føres ud i livet.
Heldigvis, for de borgerlige signalerede jo ellers, at aftalen skulle falde væk, hvis de kom til, så ud fra et miljøsynspunkt var det de bedste, der vandt på dette område som på så mange andre. Nu skal vi tage fat på de næste skridt i omstillingen
til et bæredygtigt samfund.
For Socialdemokratiet og regeringen er det samarbejde, der skaber de bedste resultater.
Samarbejde giver bæredygtige løsninger og løsninger, der er fremtidssikrede.
Det gælder i forhold til Folketinget, men det gælder også over for befolkningen, hvilket statsministeren tydeligt signalerede i sin redegørelse.
Det bliver spændende at se, hvad denne nye positive omvendelse dækker over.
Tilsyneladende var de tidligere markante synspunkter blot et led i en ideologisk debat.
Men hvad så?
Tiden må vise, hvor vi har Venstre.
Skal vi nu ikke afskaffe lejeværdien?
Skal vi nu ikke have
fri huslejefastsættelse?
Skal vi ikke have ansættelsesstop i den offentlige sektor?
Skal vi alligevel have noget socialstat?
Ja, vi går en spændende tid i møde, og vi ser frem til at afprøve de nye imødekommende meldinger, for i Socialdemokratiet er vi tålmodige.
Vi tror på det samarbejdende folkestyre, også selv om vi har set, hvordan en opposition allerede har forsøgt at tage folkestyret som gidsel i en politisk chikane, bl.a. med ophævelse af alle clearingsaftaler med det resultat, at Danmark ikke har kunnet deltage i en konference om bekæmpelse af olieforurening i Østersøen.
Jeg synes, det er synd for de danske havfugle og de danske farvande, at de blev ofret i et sådant politisk spil.
Men vi tror på fremtiden.
Vi tror, at man besinder sig, når den almindelige tumult her de første godt to uger efter valget har lagt sig.
Så jeg er ikke overrasket over, at disse partier også nu tilsiger regeringen et positivt samarbejde.
Så må det komme an på en prøve, hvordan man skal forstå de forsonende toner, der efter valget er kommet fra både Venstre og Det Konservative Folkeparti og andre af Folketingets partier.
Socialdemokratiet byder velkommen til et åbent samarbejde med alle ansvarlige partier.
Regeringen har spillet ud.
Vi må nu i gang med den konkrete udmøntning af regeringsgrundlaget.
Med denne regerings politiske grundlag har vi de bedste muligheder for at føre et bedre Danmark ind i det næste århundrede.